Burjassot alça la veu contra totes les violències masclistes
2025-07-24

L’alcalde de Burjassot, Rafa García, ha iniciat la lectura del text, confeccionat pel Fòrum de Participació per la Igualtat de Gènere de Burjassot i consensuat i completat pels partits polítics amb representació que han volgut participar. A la introducció per part del primer edil ha seguit la lectura, fragment a fragment, del manifest íntegre per part de diferents regidors i regidores de la Corporació Muncipal, així com representants del teixit comercial i del Fòrum de Participació.

La Policia Local de Burjassot, Protecció Civil, la Brigada d’Obres, representants del teixit social, usuaris i usuàries del Centre Ocupacional Los Silos, nombrosos treballadors i treballadores de la plantilla municipal han posat de manifest, amb la seua presència i amb la seua veu, el seu total compromís per a continuar lluitant per l’erradicació de qualsevol tipus de violència masclista, no sols la física, sinó també la sexual, la psicològica, l’econòmica, la social o la violència vicària. Així mateix, el text arreplega compromisos en ferm des de diferents àmbits de l’esfera local, com l’Ajuntament, les Forces i Cossos de Seguretat, el comerç, la comunitat educativa i la societat civil per a, entre tots i totes, “constituir una estructura social forta i compacta en el si de la qual les dones que pateixen violència de gènere troben els suports i eines adequats per a tirar avant”. El text conclou afirmant que “Burjassot alça la veu per totes aquelles que no poden o no s’atreveixen a fer-ho. Que la vergonya recaiga on ha d’estar: en els qui exerceixen la violència i no en els qui la pateixen”.

Demà, dimarts 26 de novembre, el Manifest serà llegit en la sessió plenària ordinària de novembre i se sotmetrà a votació per a ser elevat a Declaració Institucional, si aconsegueix la unanimitat del Ple.